Diari Oficial de la Generalitat Valenciana


Sumari del DOGV 9823, del 08-04-2024 (2024/2888)

RESOLUCIÓ de 26 de març de 2024, del director general de Transports i Logística, per la qual s'establix el procediment per al pagament de la compensació pels menors ingressos per la reducció temporal de tarifes entre l'1 d'agost de 2023 i el 31 de gener de 2024 i pels costos d'implementació de la mesura, a l'empara del Decret llei 9/2023.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9823

Data del DOGV
:   08-04-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/2888


Data del document
:   26-03-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Anàlisi jurídica

 Descriptors 

:   * Conselleria de Medi Ambient, Aigua, Infraestructures i Territori
    * política de transports

RESOLUCIÓ de 26 de març de 2024, del director general de Transports i Logística, per la qual s'establix el procediment per al pagament de la compensació pels menors ingressos per la reducció temporal de tarifes entre l'1 d'agost de 2023 i el 31 de gener de 2024 i pels costos d'implementació de la mesura, a l'empara del Decret llei 9/2023.  
 [2024/2888]  
  
L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, (modificada per la Llei orgànica 1/2006, de 10 d'abril) atribuïx a la Generalitat, en l'article 49.1.15a, la competència exclusiva en matèria de transport terrestre dins de la Comunitat Valenciana.   
El Decret llei 9/2023, de 28 de juliol, del Consell, pel qual s'establixen obligacions als operadors de transport públic col·lectiu terrestre per a la reducció temporal del 50 % del preu dels abonaments de transport i títols multiviatge, exclòs el bitllet d'anada i tornada, en els servicis de transport terrestre competència de la Generalitat, per un període de 6 mesos des de l'1 d'agost de 2023, preveu en l'article 6 que cada concessionari presentarà un certificat de la reducció d'ingressos per l'aplicació d'estos descomptes, referit al període semestral en què s'aplica i que, a tal fi, la direcció general competent en matèria de transports posarà a la disposició dels concessionaris els models que contindran les dades que sostenen els certificats de la reducció d'ingressos i determinarà els terminis per a la seua presentació.  
  
Per a l'aplicació del descompte en els títols integrats de la Generalitat es va dictar la Resolució de 14 de juliol de 2023, de la Conselleria de Política Territorial, Obres Públiques i Mobilitat, relativa a la reducció temporal del 50 % de les tarifes dels títols integrats de transport del sistema TAM d'Alacant i el transport metropolità de Castelló, així com dels títols de transport propis de la xarxa del TRAM d'Alacant, a l'empara del que es preveu en el Reial decret llei 5/2023.  
D'altra banda, de conformitat amb el que disposa l'article 89.6 del Reglament de la Llei d'ordenació dels transports terrestres, aprovat pel Reial decret 1211/1990, de 28 de setembre, les empreses concessionàries dels servicis públics de transport regular de viatgers per carretera d'ús general competència de la Generalitat hauran de proporcionar totes les dades relatives a l'explotació del servici que els requerisca la direcció competent en matèria de transport, de conformitat amb les especificacions i els formats que esta els sol·licite.  
Per això, en virtut del que disposa l'article 70 de la Llei 5/1983, de 30 de desembre, del Consell, en relació amb l'article 6 del Decret llei 9/2023, de 28 de juliol, i l'article 89.6 de Reial decret 1211/1990, de 28 de setembre, resolc:  
  
Primer.- Certificats de la reducció d'ingressos que els concessionaris han de presentar davant de la Direcció General de Transports i Logística.   
1. A fi de determinar i ordenar l'abonament de les compensacions per la reducció temporal efectiva de les tarifes establides en compliment del que disposa el Decret llei 9/2023, de 28 de juliol, de conformitat amb el seu article 6, cada concessionari de transport regular de viatgers per carretera d'ús general de competència de la Generalitat, sense perjuí de la situació administrativa en què es trobe la concessió, haurà de presentar un certificat de la reducció d'ingressos per a cada concessió referit al període semestral en què s'ha aplicat la reducció del 50 %, d'acord amb els models establits a este efecte per la Direcció General de Transports i Logística. Queden exclosos els servicis públics de transport per carretera de Metrobus gestionats per l'Autoritat de Transport Metropolità de València.  
En els certificats es diferenciaran les quanties corresponents a cada tipus de títol afectat per la mesura i es desagregarà la informació per a cada un dels mesos naturals en què s'ha aplicat la reducció de preus.  
  
Els certificats aniran referits, segons siga procedent, a títols propis de l'operador o a títols integrats de la Generalitat contemplats en l'Orde 6/2023, de 23 de maig, de la Conselleria de Política Territorial, Obres Públiques i Mobilitat, per la qual s'aproven les tarifes i condicions d'utilització dels títols de transport de la Generalitat del sistema TAM a Alacant i del transport metropolità de la Plana a Castelló, així com dels títols de transport propis de la xarxa del TRAM d'Alacant.  
  
L'import de la reducció dels ingressos no inclourà l'impost del valor afegit (IVA), per tractar-se d'una operació no subjecta a l'IVA, segons el que disposa l'article 78.Dos.3r de la Llei 37/1992, de 28 de desembre, de l'impost sobre el valor afegit, modificat per la disposició final dècima de la Llei 9/2017, de 8 de novembre, de contractes del sector públic.  
  
2. En la determinació de la compensació per l'aplicació del descompte obligatori del 50 % establit en l'article 2 del Decret llei 9/2023, de 28 de juliol, es tindran en compte els abonaments de transport, bons multiviatge i les targetes moneder als quals efectivament s'haja aplicat el descompte obligatori, i s'admetran els xicotets arredoniments per excés o per defecte fins a la fracció de 10 cèntims més pròxima, així com les tarifes amb el descompte del 50 % establit per als títols d'integració en la Resolució de 14 de juliol de 2023.  
  
No es tindrà dret a la compensació pels menors ingressos que siguen deguts a:  
a) Descomptes que no arriben al 50 % del preu, aplicant els xicotets arredoniments admesos, per excés o per defecte, fins a la fracció de 10 cèntims, més pròxima.  
b) Descomptes que superen el 50 % del preu, en la part que excedisca del descompte del 50 %, aplicant els xicotets arredoniments admesos, per excés o per defecte, fins a la fracció de 10 cèntims més pròxima.  
  
3. De conformitat amb el que disposa l'article 4 del Decret llei 9/2023, de 28 de juliol, la falta de presentació o esmena de la informació a què obliga l'article 4 esmentat, podrà comportar la pèrdua del dret a la percepció de les compensacions per als períodes en què s'haja incomplit, amb independència de l'exigència de les responsabilitats que corresponga.   
4. L'empresa concessionària haurà d'aportar, juntament amb cada certificat de reducció d'ingressos, les declaracions responsables que arrepleguen els abonaments de transport i bons multiviatge comercialitzats a 31 de juliol de 2023, el seu preu en esta data, les targetes moneder, els servicis objecte de bonificació que han sigut efectivament prestats, el compromís d'aportar la documentació i informació addicional que se li requerisca per a la seua comprovació, i la següent informació segons els models disponibles en el tràmit establit:  
a) Descripció i condicions d'utilització dels títols de viatge acollits a descompte.  
b) Tarifa de referència de cada títol de viatge a 31 de juliol de 2023 (sense els descomptes del 50 %) i tarifa final de venda amb l'aplicació dels descomptes del 50 % del Decret llei 9/2023, de 28 de juliol.  
c) Per als abonaments de transport i bons multiviatge, el nombre de títols de viatge venuts amb el descompte durant el període.   
d) Per a les targetes moneder i similars, el nombre de cancel·lacions i la recaptació per les recàrregues durant el període.  
5. La documentació que han de presentar els concessionaris estarà referida al període entre l'1 d'agost de 2023 i el 31 de gener de 2024 en què haja estat vigent la reducció del 50 % del preu establida a l'empara del Decret llei 9/2023, de 28 de juliol o, en el cas dels títols integrats, en la Resolució de 14 de juliol de 2023.  
  
Segon. Forma i termini de presentació del certificat de la reducció d'ingressos.   
1. Els certificats de la reducció d'ingressos de cada concessió i les declaracions responsables aniran firmats pel representant de l'empresa concessionària i adjuntaran un full de càlcul que figurarà com a imprés associat al tràmit habilitat en la seu electrònica de la Generalitat. Tots els documents hauran de ser firmats electrònicament per qualsevol dels sistemes d'identificació i firma electrònica admesos en esta.  
  
Els documents de full de càlcul presentats hauran de respectar íntegrament el tipus de fitxer, l'estructura i format de les dades dels camps corresponents a la informació a què es referix l'apartat primer.  
  
2. La documentació anterior es presentarà de manera telemàtica en la seu electrònica de la Generalitat (https://sede.gva.es), apartat «servicis en línia», seleccionant el tràmit corresponent, a través de l'URL: https://www.gva.es/va/inicio/procedimientos'id\_proc=25692  
3. La documentació a què fa referència l'apartat primer es podrà presentar des del dia 10 d'abril fins al 10 de maig de 2024, ambdós inclosos.  
  
Tercer.- Efectes.  
La present resolució farà efecte des del dia de la firma.  
Contra esta resolució la persona interessada podrà interposar, a través de la seu electrònica de la Generalitat Valenciana, recurs d'alçada davant la Secretaria Autonòmica d'Infraestructures i Transports en el termini d'un mes a partir de l'endemà de la publicació d'esta resolució en el Diari Oficial de la Generalitat Valenciana, d'acord amb el que establixen els articles 121 i 122 en relació amb el 112.1 de la Llei 39/2015, d'1 d'octubre, del procediment administratiu comú de les administracions públiques.  
  
València, 26 de març de 2024.- El director general de Transports i Logística: Manuel Rios Pérez